Lars Aagaard (M), 2025-01-30:
Tak for det, og tak til ordførerne for deres bemærkninger.
Selv om jeg har bemærket, at K i nogle sammenhænge jo mener det samme som SF, var det da dejligt at høre K's selvstændige synspunkter på det her lovforslag.
Så også tak for det.
Til hr. Kim Edberg Andersen vil jeg sige tak for tilliden i forhold til det kommende valg ved allerede at forhåndsdiskontere, at jeg bliver valgt.
Det var utrolig venligt, så den opbakning varmer, og den takker jeg for.
Jeg kan love, at vi fra ministeriets side selvfølgelig vil understøtte udvalgsbehandlingen af lovforslaget og den arbejdsproces, som man lægger fast i udvalget; selvfølgelig vil vi det.
Jeg er også helt med på den generelle kommentar i øvrigt om, at det ikke må blive hovedreglen, at vi laver samlelovforslag.
Vi har vurderet det den her gang som nødvendigt, fordi der er tale om en række tekniske ændringer.
Det er jo altid en balance imellem at understøtte produktivitet i Folketingets arbejde og så gøre det, som du efterspørger, nemlig at vi kan have klare politiske debatter om de elementer, som vi lovgiver om.
Til hr. Peter Kofod vil jeg også lige bemærke, at det så også gælder modsat.
At fordi man stemmer for forslaget, skal man ikke regne med, at jeg støtter alle elementer i DF's klima- og energipolitik.
F.eks. støtter jeg ikke, at man skal købe et atomkraftværk, som er lukket, og som står i et land, der ikke vil tillade, at det producerer strøm, og have det som svar til danskerne, der så i nogle timer møder en høj elregning, men i de fleste timer og i gennemsnit møder en lavere elregninger end det, de tidligere har haft.
Nå, nu til selve lovforslaget.
I forhold til lovforslagets del om brint er det afgørende, at der er klarhed om adgangen til vores rørsystemer.
Det sikrer vi med lovforslaget, samtidig med at vi tilvejebringer mere agile regler for tilslutning af både brint, biogas og e-metan og de fremtidige teknologier, som måtte komme.
Bl.a. giver lovforslaget ministeren bemyndigelse til at fastsætte nærmere regler for adgangen til brintsystemet via tilhørende bekendtgørelser, så vi har bedre mulighed for at sikre, at vores regulering kan følge med udviklingen i markedet.
Det er vigtigt, at vi i en krisesituation ikke kun er forberedte, men at vi har orden i penalhuset så at sige i forhold til de opgaver, der skal håndteres, og så markedsaktørerne også ved, hvad det er for nogle ansvar, de har.
Derudover skal Danmark ifølge den europæiske gasforordning udpege en certificerende myndighed for nationale lagersystemoperatører.
Det er rimelig let i Danmark.
Det bliver Forsyningstilsynet, og vi har jo kun én lagersystemoperatør, så det er en opgave, der er til at overse, men orden skal der være.
Herudover indeholder lovforslaget bestemmelser, der gør det muligt for staten at hjælpe med lagring af grønne energityper.
Det kunne f.eks. være, hvis der er et politisk ønske om at anvende undergrunden til lagring af brint eller på et tidspunkt trykluft, hvor der endnu ikke er et modent kommercielt marked.
Til sidst bidrager lovforslaget med at gøre regeringens strategi og arbejdsprogram for pyrolyse til virkelighed.
Forslaget implementerer det initiativ fra arbejdsprogrammet om, at der skal indføres et obligatorisk krav fra kommunalbestyrelserne til at fastsætte retningslinjer for, hvor pyrolyseanlæggene kan placeres, og det skal jo ikke misforstås med der, hvor pyrolysen så skal bredes ud.
Det her handler om anlæg.
Pyrolyseproducenterne får dermed bedre mulighed for at planlægge deres investering i anlæg, og det forventes dermed at gå hurtigere med at få godkendt placering af anlæg i kommunerne, da mulige arealer allerede er udpeget, og det er selvsagt et vigtigt element i at nå de ambitioner, der er med den grønne trepart.
Som afslutning vil jeg gerne takke for den interesse, Tinget i dag har udtrykt for lovforslaget.